Urteblomsterfluer (Cheilosia)

Se systematisk inndeling

Urteblomsterfluer (slekten Cheilosia) er en gruppe av fluer som tilhører familien blomsterfluer (Syrphidae). Det er en meget artsrik slekt med rundt 450 beskrevne arter, nye oppdages stadig. Larvene lever som minerere inne i ulike urteaktige planter.

Utseende 
Små til middelsstore (5-15 mm) blomsterfluer. Slekten er ganske enhetlig utseendemessig og artene kan derfor være nokså vanskelige å bestemme. På farge er de helt svarte bortsett fra antennene og at beina kan ha bleke partier. Ansiktet er blankt i midten med en vanligvis svært tydelig midtknøl ("nese"). På sidene er det en del lange hår hos noen arter, uten hår hos andre. Fasettøynene er nakne eller sparsomt hårete, sjeldent tett hårete. Hos hannene møtes de i pannen. Antennene er relativt korte, det tredje leddet kan være stort og oransje. Kroppen er mer eller mindre blankt svart med oppstående hår av varierende lengde og farge. Hos noen arter er hårkledningen tett så den nesten skjuler den svarte fargen, og hårene gul- eller rødaktige, sjeldnere flerfargede. Vingene er vanligvis litt røykfargede, hos noen få arter med en markert, brun midtflekk. Beina er slanke og forholdsvis korte, korthårede.

Levevis 
Larvene utvikler seg inne i urteaktige planter, særlig planter i kurvplantefamilien og skjermplantefamilien. De har vanligvis én generasjon per år. Noen få arter har larver som lever i sopp, spesielt steinsopp, og én nordisk art har larver i utflytende kvae. Hannene forsvarer territorier i områder der hunnene kommer for å legge egg, gjerne ved rothalsen på vertsplanten. Disse fluene ser man ofte når de sitter og soler seg i vegetasjonen, men i alle fall noen av artene besøker også hyppig blomster.

Utbredelse 
Slekten er utbredt i Holarktis og Sørøst-Asia, i tillegg går noen få arter sørover til Mellom-Amerika.

Truede arter 
I den norske Norsk rødliste for arter fra 2010 er liten ramsløkflue listet som direkte truet (EN), artisjokkblomsterflue som sårbar (VU) og gulrygget urteblomsterflue som nær truet (NT).

Systematisk inndeling med nordiske arter 

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Rhingiini 
 slekten urteblomsterfluer, Cheilosia Meigen, 1822
 Cheilosia alba Vujič & Claussen, 2000 – bare funnet i Finland i Norden
 kvitbladtistelflue, Cheilosia albipila Meigen, 1838 – langs kysten i Sør-Norge, larver i tistler
 soleieblomsterflue, Cheilosia albitarsis (Meigen, 1822) – over hele Norge, larven i soleier
 kvannflue, Cheilosia alpina (Zetterstedt, 1838) – i fjellet, larven trolig på kvann
 smalkinnet urteblomsterflue, Cheilosia angustigenis Becker, 1894 – funnet på det indre Østlandet, vertsplante ukjent
 Cheilosia antiqua (Meigen, 1822) -bare funnet i Danmark i Norden
 Cheilosia barbata Loew, 1857 – ett nordisk funn, fra Finland
 landøydaflue, Cheilosia bergenstammi Becker, 1894 – Vestlandet, larven på landøyda
 Cheilosia canicularis (Panzer, 1801) – bare funnet i Danmark og Skåne i Norden
 mørkvinget urteblomsterflue, Cheilosia carbonaria Egger, 1860 – spredte funn over det meste av Norge, larvens vertsplante ukjent
 grønnlig urteblomsterflue, Cheilosia chloris (Meigen, 1822) – ett norsk funn fra Oslo, larver på tistel
 reverød urteblomsterflue, Cheilosia chrysocoma (Meigen, 1822) – over hele Norge, stor, rødhåret art som flyr om våren, larve på tistler
 Cheilosia cynocephala Loew, 1840 – ikke funnet i Norge
 liten ramsløkflue, Cheilosia fasciata Schiner & Egger, 1853 – i Norden bare på vestlandet, fra Bergen og nordover til Nordmøre, larve i bladene på ramsløk
 løvetannflue, Cheilosia flavipes (Panzer, 1798) – langs kysten i Sør-Norge, larve i løvetann
 gulrygget urteblomsterflue, Cheilosia flavissima Becker, 1894 – ett norsk funn fra Oppland, larven trolig i sopp
 bekkeblomflue, Cheilosia fraterna (Meigen, 1830) – Sør-Norge, larve i myrtistel
 sumpurteblomsterflue, Cheilosia frontalis Loew, 1857 – spredte funn over det meste av Norge
 høymolflue, Cheilosia gigantea (Zetterstedt, 1838) – tross navnet ikke av de største artene. Over hele Norge, larve på syrer
 veitistelflue, Cheilosia grossa (Fallén, 1817) – Østlandet, larve på tistler
 Cheilosia hercyniae Loew, 1857 – bare ett funn fra Sverige i Norden
 Cheilosia himantopa (Panzer, 1798) – bare ett funn fra Sverige i Norden
 broket urteblomsterflue, Cheilosia illustrata (Harris, 1780) – Østlandet, lett å kjenne på trefarget behåring og brun flekk i vingen, larve på bjørnekjeks
 gulvinget urteblomsterflue, Cheilosia impressa Loew, 1857 – Østlandet, larve på borre og hjortetrøst
 nordlig urteblomsterflue, Cheilosia ingerae Nielsen & Claussen, 2001 – Nord-Norge, noen få funn i fjellet i sør. Vertsplante ukjent.
 Cheilosia lasiopa Kowarz, 1885 – ikke funnet i Norge
 Cheilosia laticornis Rondani, 1857 – bare ett funn fra Sverige i Norden
 breipannet urteblomsterflue, Cheilosia latifrons (Zetterstedt, 1843) – over hele Norge, larve på følblom
 spissnutet soppblomsterflue, Cheilosia longula (Zetterstedt, 1838) – over hele Norge, larver i sopp. Omfatter trolig to arter.
 fjellurteblomsterflue, Cheilosia melanopa (Zetterstedt, 1843) – i fjellet, vertsplante ukjent
 kvaeblomsterflue, Cheilosia morio (Zetterstedt, 1838) – finnes ved Oslo i Norge. Omfatter to arter. Larven utvikler seg i utflytende kvae på gran.
 smal urteblomsterflue, Cheilosia mutabilis (Fallén, 1817) – Sør-Norge, vertsplante usikker
 arktisk urteblomsterflue, Cheilosia naruska Haarto & Kerppola, 2007 – nordøstlig art bare funnet i Pasvik i Norge
 gråvinget urteblomsterflue, Cheilosia nebulosa Verrall, 1871 – Østlandet. larve mest trolig på blåknapp og rødknapp
 svartfoturteblomsterflue, Cheilosia nigripes (Meigen, 1822) – Sør-Østlandet, vertsplante ukjent
 hundekjeksflue, Cheilosia pagana (Meigen, 1822) – i lavlandet over hele landet, liten art med store, oransje antenner, larve på skjermplanter
 tistelblomsterflue, Cheilosia proxima (Zetterstedt, 1843) – et par funn på Vestlandet, larve på myrtistel og kåltistel
 svartkloblomsterflue, Cheilosia psilophthalma Becker, 1894 – Sør-Norge, larve på svever
 pudret urteblomsterflue, Cheilosia pubera (Zetterstedt, 1838) – over hele Norge, larve i enghumleblom
 Cheilosia ranunculi Doczkal, 2000 – foreløpig ikke funnet i Norge
 Cheilosia reniformis Hellén, 1930 – bare funnet i Finland i Norden
 heggeflue, Cheilosia rufimana Becker, 1894 – sørlige Østlandet
 harerugblomsterflue, Cheilosia sahlbergi Becker, 1894 – i fjellet, larver trolig på harerug
 buttsnutet soppblomsterflue, Cheilosia scutellata (Fallén, 1817) – Sør-Norge, larver i sopp
 bergknappflue, Cheilosia semifasciata Becker, 1894 – i fjellet, larver i planter i bergknappfamilien
 tvillingurteblomsterflue, Cheilosia sootryeni Nielsen, 1970 – funnet i flere områder i Norge, vertsplante ukjent
 Cheilosia soror (Zetterstedt, 1843) – noen få funn fra Danmark og Sør-Sverige i Norden, larve i underjordiske sopper
 hårsveveflue, Cheilosia urbana (Meigen, 1822) – Sør-Norge, larve på svever og mjødurt
 sølvkinnblomsterflue, Cheilosia uviformis Becker, 1894 – funn ved Bergen og Lillehammer, vertsplante ukjent
 skjeggurteblomsterflue, Cheilosia variabilis (Panzer, 1798) – Sør-Norge, stor art, larver på brunrot
 myrtistelblomsterflue, Cheilosia velutina Loew, 1840 – Sør- og Østlandet, larve på tistler
 ryllikurteblomsterflue, Cheilosia vernalis (Fallén, 1817)- over hele Norge, en av de vanligste artene, larve på kurvplanter
 oppstopperblomsterflue, Cheilosia vicina (Zetterstedt, 1849) – over hele Norge, larvens vertsplante usikker
 artisjokkblomsterflue, Cheilosia vulpina (Meigen, 1822) – ett funn ved Oslo, larve på artisjokk,tistler og borre

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.
 Stuke, Jens-Hermann & Carstensen, Leif Bloss (2002) Die Biologie und Morphologie der dritten Larvenstadien von vier Mitteleuropäischen Cheilosia-Arten. Beiträge zur Entomologie 52: 283-307, Eberswalde. ISSN 005- 805X

Eksterne lenker 
  
 www.syrphidae.com/ – the Syrphidae website
 Norsk Entomologisk forening – for deg som vil lære mer om insekter.

Blomsterfluer
Dyr formelt beskrevet av Johann Wilhelm Meigen